2005: Sport

Da Rafael Camenisch

2004 è capità la pli gronda catastrofa en il sport dapi ch’ils englais han cumenzà cun lur kick’n rush numnà ballape. Suenter dapli che trais decennis ballape regiunal sin il pli aut nivel ha l’emprima squadra dal FC Tavanasa uffizial US Danis/Tavanasa (US D/T) – stuì morder en il pastg e crudar en la quarta lia (PUNTS ha rapportà)!

Per 2005 èsi cler ch’ils nunsurventschaivels da Tavanasa vegnan puspè promovì en terza lia. E dapli: Els vegnan a mussar a la Surselva tgi che tutga sin il tron da ballape regiunal ed acquistar 2006 la promoziun en secunda lia. 

Sper ils success sportivs saja er anc menziunà che la lia rumantscha vegn ad eleger 2006 il “team forza rumantscha” sco represchentant da las restructuraziuns da la LR. (Nauschas lieungas pretendan che quellas restructuraziuns vegnan a succeder pir suenter la victoria da la revoluziun nihilistica e che quella elecziun dal “team forza rumantscha” saja be per distrair dubis vi da la realisaziun da las restructuraziuns. Dapli tar quest tema en las proximas PUNTS.) En scadin cas vegn la posta a crear pir per la secunda squadra da ballape svizra, suenter il FC Basilea, ina marca speziala dad 1 franc.